erhwenkuo/poetry-chinese-zhtw huggingface dataset:
賀新郎
作者：史達祖（宋）

同住西山下。是天地中間，愛酒能詩之社。船向少陵佳處放，塵世必無知者。暑不到、雲宮風榭。楚竹忽然呼月上，被東西，幾葉雲縈惹。雲散去，笑聲罷。清尊莫為嬋娟瀉。為狂吟醉舞，毋失晉人風雅。踏碎橋邊楊柳影，不聽漁樵閒話。更欲舉、空杯相謝。北斗以南如此幾，想吾曹、便是神仙也，問今夜，是何夜。
賀新郎
作者：史達祖（宋）

西子相思切。委蕭蕭、風裳水佩，照人清越。山染蛾眉波曼睩，聊可與之娛悅。便莫賦、湘妃羅襪。怕見綠荷相倚恨，恨白鷗、佔了涼波闊。揀涼處，放船歇。道人不是塵埃物。縱狂吟魂魄，吹亂一巾涼發。不覺引杯澆肺渴，正要清歌駭發。更坐上、其人冰雪。擷取斷虹堪作釣，待玉奩、今夜來時節。也勝釣，石城月。
夜合花
作者：史達祖（宋）

冷截龍腰，偷拿鸞爪，楚山長鎖秋雲。梅華未落，年年怨入江城。千嶂碧，一聲清。杜人間、兒女簫笙。共淒涼處，琵琶湓浦，長嘯蘇門。當時低度西鄰。天澹闌干欲暮，曾賦高情。子期老矣，不堪帶酒重聽。纖手靜，七星明。有新聲、應更魂驚。夢迴人世，寥寥夜月，空照天津。
夜合花
作者：史達祖（宋）

柳鎖鶯魂，花翻蝶夢，自知愁染潘郎。輕衫未攬，猶將淚點偷藏。念前事，怯流光。早春窺、酥雨池塘。向銷凝裡，梅開半面，情滿徐妝。風絲一寸柔腸。曾在歌邊惹恨，燭底縈香。芳機瑞錦，如何未織鴛鴦。人扶醉，月依牆。是當初、誰敢疏狂。把閒言語，花房夜久，各自思量。
留春令
作者：史達祖（宋）

秀肌豐靨，韻多香足，綠勻紅注。翦取東風入金盤，斷不買、臨邛賦。宮錦機中春富裕。勸玉環休妒。等得明朝酒消時，是閒澹、雍容處。
留春令
作者：史達祖（宋）

故人溪上，掛愁無奈，煙梢月樹。一涓春水點黃昏，便沒頓、相思處。曾把芳心深相許。故夢勞詩苦。聞說東風亦多情，被竹外、香留住。
瑞鶴仙
作者：史達祖（宋）

杏煙嬌溼鬢。過杜若汀洲，楚衣香潤。回頭翠樓近。指鴛鴦沙上，暗藏春恨。歸鞭隱隱。便不念、芳盟未穩。自簫聲、吹落雲東，再數故園花信。誰問。聽歌窗罅，倚月鉤闌，舊家輕俊。芳心一寸。相思後，總灰盡。奈春風多事，吹花搖柳，也把幽情喚醒。對南溪、桃萼翻紅，又成瘦損。
瑞鶴仙
作者：史達祖（宋）

館娃春睡起。為發妝酒暖，臉霞輕膩。冰霜一生裡。厭從來冷澹，粉腮重洗。胭脂暗試。便無限、芳穠氣味。向黃昏、竹外寒深，醉裡為誰偷倚。嬌媚。春風模樣，霜月心腸，瘦來肌體。孤香細細。吹夢到，杏花底。被高樓橫管，一聲驚斷，卻對南枝灑淚。謾相思、桃葉桃根，舊家姊妹。
點絳唇
作者：史達祖（宋）

花落苔香，斷無人肯行鵷甃。晚風翻繡。吹醒東窗酒。猶臥氍毹，明月知人瘦。香消後。亂愁依舊。開□胡酥手。
點絳唇
作者：史達祖（宋）

山月隨人，翠蘋分破秋山影。釣船歸盡。橋外詩心迥。多少荷花，不蓋鴛鴦冷。西風定。可憐潘鬢。偏浸秦臺鏡。
青玉案
作者：史達祖（宋）

蕙花老盡離騷句。綠染遍、江頭樹。日午酒消聽驟雨。青榆錢小，碧苔錢古。難買東君住。官河不礙遺鞭路。被芳草、將愁去。多定紅樓簾影暮。蘭燈初上，夜香初炷。猶自聽鸚鵡。
浣溪沙
作者：史達祖（宋）

不見東山月露香。姚家借得小芬芳。亂鶯隨趁過宮牆。香珀碾花嬌有意，綠茸繡葉澀無光。御封春酒幾時嘗。
蝶戀花
作者：史達祖（宋）

二月東風吹客袂。蘇小門前，楊柳如腰細。胡蝶識人遊冶地。舊曾來處花開未。幾夜湖山生夢寐。評泊尋芳，只怕春寒裡。令歲清明逢上已。相思先到濺裙水。
臨江仙
作者：史達祖（宋）

草腳青回細膩，柳梢綠轉條苗。舊遊重到合魂銷。棹橫春水渡，人憑赤闌橋。歸夢有時曾見，新愁未肯相饒。酒香紅被夜迢迢。莫交無用月，來照可憐宵。
臨江仙
作者：史達祖（宋）

倦客如今老矣，舊時不奈春何。幾曾湖上不經過。看花南陌醉，駐馬翠樓歌。遠眼愁隨芳草，湘裙憶著春羅。枉教裝得舊時多。向來簫鼓地，猶見柳婆姿。
臨江仙
作者：史達祖（宋）

愁與西風應有約，年年同赴清秋。舊遊簾幕記揚州。一燈人著夢，雙燕月當樓。羅帶鴛鴦塵暗澹，更須整頓風流。天涯萬一見溫柔。瘦應因此瘦，羞亦為郎羞。
漢宮春
作者：史達祖（宋）

花隔東垣，詠燕臺秀句，結帶謀歡。匆匆舊盟，有限飛夢重關。南塘夜月，照湘琴、別鶴孤鸞。天便遣、清愁易長，春衣常恁香寒。唐昌故宮何許，頓翦霞裁霧，擺落塵緣。一聲步虛，婉婉雲駐天壇。淒涼故里，想香車、不到人間。羞再見、東陽帶眼，教人依舊思凡。
蘭陵王
作者：史達祖（宋）

漢江側。月弄仙人佩色。含情久，搖曳楚衣，天水空濛染嬌碧。文漪簟影織。涼骨時將粉飾。誰曾見，羅襪去時，點點波間冷雲積。相思舊飛鷁。謾想像風裳，追恨瑤席。涉江幾度和愁摘。記雪映雙腕，刺縈絲縷，分開綠蓋素袂溼。放新句吹入。寂寂。意猶昔。念淨社因緣，天許相覓。飄蕭羽扇搖團白。屢側臥尋夢，倚闌無力。風標公子，欲下處、似認得。
風入松
作者：史達祖（宋）

素馨柎萼太寒生。多翦春冰。夜深綠霧侵涼月，照晶晶、花葉分明。人臥碧紗幮淨，香吹雪練衣輕。頻伽銜得墮南薰。不受纖塵。若隨荔子華清去，定空埋、身外芳名。借重玉爐沈炷，起予石鼎湯聲。
隔浦蓮・隔浦蓮近拍
作者：史達祖（宋）

紅塵飛不到處。此地知無暑。亂竹分幽徑，虛堂中、自回互。陰壑生暗霧。飛泉注。氣入閒尊俎。快風度。齊宮楚榭，如今空鎖煙樹。何人伴我，夢賦雪車冰柱。惟有蟬聲助冷語。驚寤。飛雪來獻涼雨。
隔浦蓮・隔浦蓮近拍
作者：史達祖（宋）

洛神一醉未醒。俯鑑窺紅影。萬綠森相衛，西風靜、不放冷。侵曉鷗夢穩。非塵境。棹月香千頃。錦機靚。亭亭不語，多應嗔賦玉井。西湖遊子，慣識雨愁煙恨。只恐吳娃暗折贈。耿耿。柔絲容易縈損。
鳳來朝
作者：史達祖（宋）

暈粉就妝鏡。掩金閨、彩絲未整。趁無人、學指鴛鴦頸。恨誰踏、蘚花徑。一夢蒲香葵冷。墮銀瓶、脆繩掛井。扇底並團圓影。只此是、沈郎病。
玉簟涼
作者：史達祖（宋）

秋是愁鄉。自錦瑟斷絃，有淚如江。平生花裡活，奈舊夢難忘。藍橋雲樹正綠，料抱月、幾夜眠香。河漢阻，但鳳音傳恨，闌影敲涼。新妝。蓮嬌試曉，梅瘦破春，因甚卻扇臨窗。紅巾銜翠翼，早弱水茫茫。柔指各自未翦，問此去、莫負王昌。芳信準，更敢尋、紅杏西廂。
鵲橋仙
作者：史達祖（宋）

河深鵲冷，雲高鸞遠，水佩風裳縹緲。卻推離恨下人間，第一個、黃昏過了。舟行有恨，愁來無限，去去長安漸杳。應將巧思入相思，覺淚比、銀灣較少。
湘江靜
作者：史達祖（宋）

暮草堆青雲浸浦。記匆匆、倦篙曾駐。漁榔四起，沙鷗未落，怕愁沾詩句。碧袖一聲歌，石城怨、西風隨去。滄波盪晚，菰蒲弄秋，還重到、斷魂處。酒易醒，思正苦。想空山、桂香懸樹。三年夢冷，孤吟意短，屢煙鍾津鼓。屐齒厭登臨，移橙後、幾番涼雨。潘郎漸老，風流頓減，閒居未賦。
玲瓏四犯
作者：史達祖（宋）

雨入愁邊，翠樹晚，無人風葉如翦。竹尾通涼，卻怕小簾低卷。孤坐便怯詩慳，念後賞、舊曾題遍。更暗塵、偷鎖鸞影，心事屢羞團扇。賣花門館生秋草，悵弓彎、幾時重見。前歡盡屬風流夢，天共朱樓遠。聞道秀骨病多，難自任、從來恩怨。料也和、前度金籠鸚鵡，說人情淺。
玲瓏四犯
作者：史達祖（宋）

闊甚吳天，頓放得、江南離緒多少。一雨為秋，涼氣小窗先到。輕夢聽徹風蒲，又散入、楚空清曉。問世間、愁在何處，不離澹煙衰草。簟紋獨浸芙蓉影，想悽悽、欠郎偎抱。即今臥得雲衣冷，山月仍相照。方悔翠袖，易分難聚，有玉香花笑。待雁來、先寄新詞歸去，且教知道。
八歸
作者：史達祖（宋）

秋江帶雨，寒沙縈水，人瞰畫閣愁獨。煙蓑散響驚詩思，還被亂鷗飛去，秀句難續。冷眼盡歸圖畫上，認隔岸、微茫雲屋。想半屬、漁市樵村，欲暮競然竹。須信風流未老，憑持酒、慰此淒涼心目。一鞭南陌，幾篙官渡，賴有歌眉舒綠。只匆匆眺遠，早覺閒愁掛喬木。應難奈，故人天際，望徹淮山，相思無雁足。
過龍門・浪淘沙令
作者：史達祖（宋）

一帶古苔牆。多聽寒螿。篋中針線早銷香。燕尾寶刀窗下夢，誰翦秋裳。宮漏莫添長。空費思量。鴛鴦難得再成雙。昨夜楚山花簟裡，波影先涼。
過龍門・浪淘沙令
作者：史達祖（宋）

醉月小紅樓。錦瑟箜篌。夜來風雨曉來收。幾點落花饒柳絮，同為春愁。寄信問晴鷗。誰在芳洲。綠波寧處有蘭舟。獨對舊時攜手地，情思悠悠。
玉胡蝶・玉蝴蝶
作者：史達祖（宋）

晚雨未摧宮樹，可憐閒葉，猶抱涼蟬。短景歸秋，吟思又接愁邊。漏初長、夢魂難禁，人漸老、風月俱寒。想幽歡。土花庭甃，蟲網闌干。無端。啼蛄攪夜，恨隨團扇，苦近秋蓮。一笛當樓，謝娘懸淚立風前。故園晚、強留詩酒，新雁遠、不致寒暄。隔蒼煙。楚香羅袖，誰伴嬋娟。
齊天樂
作者：史達祖（宋）

秋風早入潘郎鬢，斑斑遽驚如許。暖雪侵梳，晴絲拂領，栽滿愁城深處。瑤簪謾妒。便羞插宮花，自憐衰暮。尚想春情，舊吟悽斷茂陵女。人間公道惟此，嘆朱顏也恁，容易墮去。涅了重緇，搔來更短，方悔風流相誤。郎潛幾縷。漸疏了銅駝，俊遊儔侶。縱有黟黟，奈何詩思苦。
齊天樂
作者：史達祖（宋）

闌干只在鷗飛處，年年怕吟秋興。斷浦沈雲，空山掛雨，中有詩愁千頃。波聲未定。望舟尾拖涼，渡頭籠暝。正好登臨，有人歌罷翠簾冷。悠然魂墜故里，奈閒情未了，還被吹醒。拜月虛簷，聽蛩壞砌，誰復能憐嬌俊。憂心耿耿。寄桐葉芳題，冷楓新詠。莫遣秋聲，樹頭喧夜永。
齊天樂
作者：史達祖（宋）

犀紋隱隱鶯黃嫩，籬落翠深偷見。細雨重移，新霜試摘，佳處一年秋晚。荊江未遠。想橘友荒涼，木奴嗟怨。就說風流，草泥來趁蟹螯健。並刀寒映素手，醉魂沈夜飲，曾倩排遣。沆瀣含酸，金罌裹玉，蔌蔌吳鹽輕點。瑤姬齒軟。待惜取團圓，莫教分散。入手溫存，帕羅香自滿。
齊天樂
作者：史達祖（宋）

鴛鴦拂破蘋花影，低低趁涼飛去。畫裡移舟，詩邊就夢，葉葉碧雲分雨。芳遊自許。過柳影閒波，水花平渚。見說西風，為人吹恨上瑤樹。闌干斜照未滿，杏牆應望斷，春翠偷聚。淺約挼香，深盟搗月，誰是窗間青羽。孤箏幾柱。問因甚參差，暫成離阻。夜色空庭，待歸聽俊語。
齊天樂
作者：史達祖（宋）

西風來勸涼雲去，天東放開金鏡。照野霜凝，如河桂溼，一一冰壺相映。殊方路永。更分破秋光，盡成悲境。有客躊躇，古庭空自吊孤影。江南朋舊在許，也能憐天際，詩思誰領。夢斷刀頭，書開蠆尾，別有相思隨定。憂心耿耿。對風鵲殘枝，露蛩荒井。斟酌妲娥，九秋宮殿冷。
燕歸梁
作者：史達祖（宋）

楚夢吹成樹外雲。乍雁影斜分。黃花心事一簾塵。但頻憶、小腰身。今宵素壁冰弦冷，怕彈斷、沈郎魂。秋衣因甚滿愁痕。是干預、幾黃昏。
燕歸梁
作者：史達祖（宋）

獨臥秋窗桂未香。怕雨點飄涼。玉人只在楚雲傍。也著淚、過昏黃。西風今夜梧桐冷，斷無夢、到鴛鴦。秋鉦二十五聲長。請各自，奈思量。
月當廳
作者：史達祖（宋）

白壁舊帶秦城夢，因誰拜下，楊柳樓心。正是夜分，魚鑰不動香深。時有露螢自照，佔風裳、可喜影麩金。坐來久，都將涼意，盡付沈吟。殘雲事緒無人舍，恨匆匆、藥娥歸去難尋。綴取霧窗，會唱幾拍清音。猶有老來印愁處，冷光應念雪翻簪。空獨對、西風緊，弄一片桐陰。
秋霽
作者：史達祖（宋）

江水蒼蒼，望倦柳愁荷，共感秋色。廢閣先涼，古簾空暮，雁程最嫌風力。故園資訊。愛渠入眼南山碧。念上國。誰是、膾鱸江漢未歸客。還又歲晚，瘦骨臨風，夜聞秋聲，吹動岑寂。露蛩悲、清燈冷屋，翻書愁上鬢毛白。年少俊遊渾斷得。但可憐處，無奈苒苒魂驚，採香南浦，翦梅煙驛。
滿江紅
作者：史達祖（宋）

萬水歸陰，故潮信、盈虛因月。偏只到、涼秋半破，鬥成雙絕。有物揩磨金鏡淨，何人拿攫銀河決。想子胥、今夜見嫦娥，沈冤雪。光直下，蛟龍穴。聲直上，蟾蜍窟。對望中天地，洞然如刷。激氣已能驅粉黛，舉杯便可吞吳越。待明朝、說似與兒曹，心應折。
滿江紅
作者：史達祖（宋）

好領青衫，全不向、詩書中得。還也費、區區造物，許多心力。未暇買田清潁尾，尚須索米長安陌。有當時、黃卷滿前頭，多慚德。思往事，嗟兒劇。憐牛後，懷雞肋。奈稜稜虎豹，九重九隔。三徑就荒秋自好，一錢不直貧相逼。對黃花、常待不吟詩，詩成癖。
滿江紅
作者：史達祖（宋）

緩轡西風，嘆三宿、遲遲行客。桑梓外、鋤耰漸入，柳坊花陌。雙闕遠騰龍鳳影，九門空鎖鴛鴦翼。更無人、擫笛傍宮牆，苔花碧。天相漢，民懷國。天厭虜，臣離德。趁建瓴一舉，並收鰲極。老子豈無經世術，詩人不預平戎策。辦一襟、風月看昇平，吟春色。
戀繡衾
作者：史達祖（宋）

吳梅初試澗谷春。夜幽幽、江雁叫雲。人正在、孤窗底，被濃愁、醺破醉魂。雨窗只剩殘燈影，伴羅衣、無限淚痕。瘦骨怕、紅綿冷，說年時、斗帳夜分。
戀繡衾
作者：史達祖（宋）

黃花驚破九日愁。正寒城、風雨怨秋。愁便是、秋心也，又隨人、來到畫樓。因緣幸自天安頓，更題紅、不禁御溝。待寫與、相思話，為怕奴、憔悴且休。
戀繡衾
作者：史達祖（宋）

天風入扇吹苧衣。小紅樓、夜氣正微。有人在、冰弦外，水精簾、花影自移。陽臺只是虛無夢，便不成、涼夜誤伊。想閒了、流離簟，就一身、明月伴歸。
換巢鸞鳳
作者：史達祖（宋）

人若梅嬌。正愁橫斷塢，夢繞溪橋。倚風融漢粉，坐月怨秦簫。相思因甚到纖腰。定知我今，無魂可銷。佳期晚，謾幾度、淚痕相照。人悄。天眇眇。花外語香，時透郎懷抱。暗握荑苗，乍嘗櫻顆，猶恨侵階芳草。天念王昌忒多情，換巢鸞鳳教偕老。溫柔鄉，醉芙蓉、一帳春曉。
惜奴嬌
作者：史達祖（宋）

香剝酥痕，自昨夜、春愁醒。高情寄、冰橋雪嶺。試約黃昏，便不誤、黃昏信。人靜。倩嬌娥、留連秀影。吟鬢簪香，已斷了、多情病。年年待、將春管領。鏤月描雲，不枉了、閒心性。謾聽。誰敢把、紅兒比並。
龍吟曲・水龍吟
作者：史達祖（宋）

夜寒幽夢飛來，小梅影下東風曉。蝶魂未冷，吾身良是，悠然一笑。竹杖敲苔，布鞋踏凍，歲常先到。傍蒼林卻恨，儲風養月，須我輩、新詩吊。永以南枝為好。怕從今、逢花漸老。愁消秀句，寒回斗酒，春心多少。之子逃空，伊人遁世，又還驚覺。但歸來對月，高情耿耿，寄白雲杪。
龍吟曲・水龍吟
作者：史達祖（宋）

夢迴虛白初生，便凝冷月通窗戶。不知夜久，都無人見，玉妃起舞。銀界迴天，瓊田易地，晃然非故。想兒童健意，生愁齊色，情頻在、窺簾處。一片樵林釣浦。是天教、王維畫取。未如授簡，先將高興，收歸妙句。江路梅愁，灞陵人老，又騎驢去。過章臺，記得春風乍見，倚簾吹絮。
龍吟曲・水龍吟
作者：史達祖（宋）

道人越布單衣，興高愛學蘇門嘯。有時也伴，四佳公子，五陵年少。歌裡眠香，酒酣喝月，壯懷無撓。楚江南，每為神州未復，闌干靜、慵登眺。今日征夫在道。敢辭勞、風沙短帽。休吟稷穗，休尋喬木，獨憐遺老。同社詩囊，小窗針線，斷腸秋早。看歸來，幾許吳霜染鬢，驗愁多少。
鷓鴣天
作者：史達祖（宋）

睡袖無端幾摺香。有人丹臉可佔霜。半窗月印梅猶瘦，一律瓶笙夜正長。情豔豔，酒狂狂。小屏誰與畫鴛鴦。解衣恰恨敲金釧，驚起春風傍枕囊。
鷓鴣天
作者：史達祖（宋）

御路東風拂醉衣。賣燈人散燭籠稀。不知月底梅花冷，只憶橋邊步襪歸。閒夢淡，舊遊非。夜深誰在小簾幃。罘罳兒下圍爐坐，明處將人立地時。
鷓鴣天
作者：史達祖（宋）

搭柳闌干倚佇頻。杏簾胡蝶繡床春。十年花骨東風淚，幾點螺香素壁塵。簫外月，夢中雲。秦樓楚殿可憐身。新愁換盡風流性，偏恨鴛鴦不念人。
鷓鴣天
作者：史達祖（宋）

雁足無書古塞幽。一程菸草一程愁。帽簷塵重風吹野，帳角香銷月滿樓。情思亂，夢魂浮。緗裙多憶敝貂裘。官河水靜闌干暖，從倚斜陽怨晚秋。
惜黃花
作者：史達祖（宋）

涵秋寒渚。染霜丹樹。尚依稀，是來時、夢中行路。時節正思家，遠道仍懷古。更對著、滿城風雨。黃花無數。碧雲欲暮。美人兮，美人兮、未知何處。獨自捲簾櫳，誰為開尊俎。恨不得、御風歸去。
玉燭新
作者：史達祖（宋）

疏雲縈碧岫。帶晚日搖光，半江寒皺。越溪近遠，空頻向、過雁風邊回首。酸心一縷。念水北、尋芳歸後。輕醉醒、堤月籠沙，鞍松寶輪飛驟。秦樓屢約芳春，記扇背題詩，帕羅沾酒。瘦愁易就。因驚斷、夢裡桃源難又。臨風話舊。想日暮、梅花孤瘦。還靜倚、修竹相思，盈盈翠袖。
一翦梅
作者：史達祖（宋）

誰寫梅溪字字香。沙邊幽夢，常恁芬芳。不知花解伴昏黃。只怕東風，吹斷人腸。小閣無燈月浸窗。香吹羅袖，酒映宮妝。如今竹外怕思量。谷裡佳人，一片冰霜。
一翦梅
作者：史達祖（宋）

秦客當樓泣鳳簫。宮衣香斷，不見纖腰。隔年心事又今宵。折盡冰弦，何用鸞膠。些子輕魂幾度銷。蘭騷蕙些，無計重招。東窗一段月華嬌。也帶春愁，飛上梅梢。
醉落魄・一斛珠
作者：史達祖（宋）

鴛鴦意愜。空分付、有情眉睫。齊家蓮子黃金葉。爭比秋苔，靴鳳幾番躡。牆陰月白花重疊。匆匆軟語屢驚怯。宮香錦字將盈篋。雨長新寒，今夜夢魂接。
醉落魄・一斛珠
作者：史達祖（宋）

江痕妥帖。日光熨動黃金葉。闌干直下愁相接。一朵紅蓮，飛上越人楫。鯉魚波上丁寧切。詩筒如線不曾別。明年好個春風客。五鶚交飛，身在玉皇闕。
醉公子
作者：史達祖（宋）

神仙無皋澤。瓊裾珠佩，卷下塵陌。秀骨依依，誤向山中，得與相識。溪岸側。倚高情、自鎖煙翠，時點空碧。念香襟沾恨，酥手翦愁，今後夢魂隔。相思暗驚清吟客。想玉照堂前、樹三百。雁翅霜輕，鳳羽寒深，誰護春色。詩鬢白。總多因、水村攜酒，煙墅留屐。更時帶、明月同來，與花為表德。
步月
作者：史達祖（宋）

翦柳章臺，問梅東閣，醉中攜手初歸。逗香簾下，璀璨鏤金衣。正依約、冰絲射眼，更荏苒、蟾玉西飛。輕塵外，雙鴛細蹙，誰賦洛濱妃。霏霏。紅霧繞，步搖共鬢影，吹入花圍。管絃將散，人靜燭籠稀。泥私語、香櫻乍破，怕夜寒、羅襪先知。歸來也，相偎未肯入重幃。
齊天樂
作者：高觀國（宋）

碧雲闕處無多雨，愁與去帆俱遠。倒葦沙閒，枯蘭漵冷，寥落寒江秋晚。樓陰縱覽。正魂怯清吟，病多依黯。怕挹西風，袖羅香自去年減。風流江左久客，舊遊得意處，朱簾曾卷。載酒春情，吹簫夜約，猶憶玉嬌香軟。塵棲故苑，嘆璧月空簷，夢雲飛觀。送絕徵鴻，楚峰煙數點。
齊天樂
作者：高觀國（宋）

叢幽一笑東籬曉，霜華又隨香冷。暈色黃嬌，低枝翠婉，來趁登高佳景。誰偏管領。是彭澤歸來，未荒三徑。最愜清觴，道家標緻自風韻。南山依舊翠倚，採花無限思，西風吹醒。萬蕊金寒，三秋夢好，曾記餐英清詠。斕斑淚沁。怕節去蜂愁，雨荒煙暝。明日重陽，為誰簪短鬢。
齊天樂
作者：高觀國（宋）

晚雲知有關山念，澄霄捲開清霽。素景分中，冰盤正溢，何啻嬋娟千里。危闌靜倚。正玉管吹涼，翠觴留醉。記約清吟，錦袍初喚醉魂起。孤光天地共影，浩歌誰與舞，淒涼風味。古驛煙寒，幽垣夢冷，應念秦樓十二。歸心對此。想鬥插天南，雁橫遼水。試問妲娥，有誰能為寄。
玉樓春
作者：高觀國（宋）

幾雙海燕來金屋。春滿離宮三十六。春風翦草碧纖纖，春雨浥花紅撲撲。衛姬鄭女腰如束。齊唱陽春新制曲。曲終移宴起笙簫，花下晚寒生翠縠。
玉樓春
作者：高觀國（宋）

燕脂染出春風錦。生怕黃昏人有恨。雨難揩淚玉環嬌，煙不遮愁紅袖冷。醉魂吹斷香魂靜。拂拂翠眉羞帶粉。最憐新燕識風流，只為春寒消瘦損。
玉樓春
作者：高觀國（宋）

多時不踏章臺路。依舊東風芳草渡。鶯聲喚起水邊情，日影炙開花上霧。謝娘不信佳期誤。認得馬嘶迎繡戶。今宵翠被不春寒，只恐香濃春又去。
玉樓春
作者：高觀國（宋）

春煙澹澹生春水。曾記芳洲蘭棹艤。岸花香到舞衣邊，汀草色分歌扇底。棹沈雲去情千里。愁壓雙鴛飛不起。十年春事十年心，怕說湔裙當日事。
玉蝴蝶
作者：高觀國（宋）

喚起一襟涼思，未成晚雨，先做秋陰。楚客悲殘，誰解此意登臨。古臺荒、斷霞斜照，新夢黯、微月疏砧。總難禁。盡將幽恨，分付孤斟。從今。倦看青鏡，既遲勳業，可負煙林。斷梗無憑，歲華搖落又驚心。想蓴汀、水雲愁凝，閒蕙帳、猿鶴悲吟。信沈沈。故園歸計，休更侵尋。
臨江仙
作者：高觀國（宋）

俱是洛陽年少客，才華迥出天真。青衫慣拂軟紅塵。酒狂因月舞，詩俊為梅新。寄語長安風月道，鶯花緩作青春。披風沐露問前津。客中春不當，歸去倍還人。
臨江仙
作者：高觀國（宋）

風月生來人世，夢魂飛墮仙津。青春日日醉芳塵。一鞭花陌曉，雙槳柳橋春。前度詩留醉袖，昨宵香浥羅巾。小姬飛燕是前身。歌隨流水咽，眉學遠山顰。
金人捧露盤
作者：高觀國（宋）

夢湘雲，吟湘月，吊湘靈。有誰見、羅襪塵生。凌波步弱，揹人羞整六銖輕。娉娉嫋嫋，暈嬌黃、玉色輕明。香心靜，波心冷，琴心怨，客心驚。怕佩解、卻返瑤京。杯擎清露，醉春蘭友與梅兄。蒼煙萬頃，斷腸是、雪冷江清。
金人捧露盤
作者：高觀國（宋）

念瑤姬，翻瑤佩，下瑤池。冷香夢、吹上南枝。羅浮夢杳，憶曾清曉見仙姿。天寒翠袖，可憐是、倚竹依依。溪痕淺，雲痕凍，月痕澹，粉痕微。江樓怨、一笛休吹。芳音待寄，玉堂煙驛兩悽迷。新愁萬斛，為春瘦、卻怕春知。
金人捧露盤
作者：高觀國（宋）

楚宮閒，金成屋，玉為闌。斷雲夢、容易驚殘。驪歌幾疊，至今愁思怯陽關。清音恨阻，抱哀箏、知為誰彈。年華晚，月華冷，霜華重，鬢華斑。也須念、閒損雕鞍。斜緘小字，錦江三十六鱗寒。此情天闊，正梅信、笛裡關山。
鳳棲梧・蝶戀花
作者：高觀國（宋）

雲喚陰來鳩喚雨。謝了江梅，可踏江頭路。拼卻一番花信阻。不成日日春寒去。見說東風桃葉渡。岸隔青山，依舊修眉嫵。歸雁不如箏上柱。一行常見相思苦。
鳳棲梧・蝶戀花
作者：高觀國（宋）

巖室歸來非待聘。渺渺千崖，漠漠江千頃。明月清風休弄影。只愁踏破蒼苔徑。摘取香芝醫鶴病。正要臞仙，相伴清閒性。朝市不聞心耳靜。一聲長嘯煙霞冷。
鳳棲梧・蝶戀花
作者：高觀國（宋）

西子湖邊眉翠嫵。魂冷孤山，誰是風煙主。相喚吟詩天欲雨。嫩涼不隔鷗飛處。移下天孫雲錦渚。翠蓋牽風，綽約凌波女。清約已成君記取。月明夜半魚龍舞。
賀新郎
作者：高觀國（宋）

月冷霜袍擁。見一枝、年華又晚，粉愁香凍。雲隔溪橋人不度，的皪春心未縱。清影怕、寒波搖動。更沒纖毫塵俗態，倚高情、預得春風寵。沈凍蝶，掛麼鳳。一杯正要吳姬捧。想見那、柔酥弄白，暗香偷送。回首羅浮今在否，寂寞煙迷翠攏。又爭奈、桓伊三弄。開遍西湖春意爛，算群花、正作江山夢。吟思怯，暮雲重。
喜遷鶯
作者：高觀國（宋）

歌聲悽怨。是幾度訴春，春都不管。感綠驚紅，顰煙啼月，長是為春消黯。玉骨瘦無一把，粉淚愁多千點。可憐損，任塵侵粉蠹，舞裙歌扇。轉盼。塵夢斷。峽裡雲歸，空想春風面。燕子樓空，玉臺妝冷，湖外翠峰眉淺。綺陌斷魂名在，寶篋返魂香遠。此情苦，問落花流水，何時重見。
喜遷鶯
作者：高觀國（宋）

涼雲歸去。再約著，晚來西樓風雨。水靜簾陰，鷗閒菰影，秋到露汀煙浦。試省喚回幽恨，盡是愁邊新句。倦登眺，動悲涼還在，殘蟬吟處。悽楚。空見說，香鎖霧扃，心似秋蓮苦。寶瑟彈冰，玉臺窺月，淺澹可憐偷聚。幾時翠溝題葉，無復繡簾吹絮。鬢華晚，念庾郎情在，風流誰與。
菩薩蠻
作者：高觀國（宋）

春風吹綠湖邊草。春光依舊湖邊道。玉勒錦障泥。少年遊冶時。煙明花似繡。且醉旗亭酒。斜日照花西。歸鴉花外啼。
菩薩蠻
作者：高觀國（宋）

紅雲半壓秋波碧。豔妝泣露嬌啼色。佳夢入仙城。風流石曼卿。宮袍呼醉醒。休卷西風錦。明日粉香殘。六朝煙水寒。
菩薩蠻
作者：高觀國（宋）

玉鱗熬出香凝軟。並刀斷處冰絲顫。紅縷間堆盤。輕明相映寒。纖柔分勸處。膩滑難停筋。一洗醉魂清。真成醒酒冰。
菩薩蠻
作者：高觀國（宋）

玉闌秋色知誰主。隔闌一架葡萄雨。綠蘚怕啼螿。可堪宮漏長。烏絲吟古怨。清淚消塵硯。夢冷不成雲。□峰峰外情。
菩薩蠻
作者：高觀國（宋）

何須急管吹雲暝。高寒灩灩開金餅。今夕不登樓。一年空過秋。桂花香霧冷。梧葉西風影。客醉倚河橋。清光愁玉簫。
菩薩蠻
作者：高觀國（宋）

雲嬌雪嫩羞相倚。凌波共酌春風醉。的皪玉臺寒。肯教金盞單。只疑雙蝶夢。翠袖和香擁。香外有鴛鴦。風流煙水鄉。
青玉案
作者：高觀國（宋）

平生似欠西湖債。每拼了、金貂解。嫵媚煙雲多變態。雕鞍來處，畫船歸去，花柳春風隘。玉京相接蓬壺界。入畫遙山翠分黛。蘇小不來時節改。一堤風月，六橋煙水，鷺約鷗盟在。
醉落魄・一斛珠
作者：高觀國（宋）

鉤簾翠溼。寒江上、雨晴風急。亂峰低處明殘日。雁字成行，寫破暮天碧。故人天外長為客。倚闌一望情何極。新來得個歸訊息。去棹回舟，數過幾千隻。
夜合花
作者：高觀國（宋）

斑駁雲開，濛松雨過，海棠花外寒輕。湖山翠暖，東風正要新晴。又喚醒，舊遊情。記年時、今日清明。隔花陰淺，香隨笑語，特地逢迎。人生好景難並。依舊鞦韆巷陌，花月蓬瀛。春衫抖擻，餘香半染芳塵。念嫩約，杳難憑。被幾聲、啼鳥驚心。一庭芳草，危闌晚日，無限消凝。
花心動
作者：高觀國（宋）

碧蘚封枝，點寒英、疏疏玉清冰潔。夢憶舊家，春與新恩，曾映壽陽妝額。綠裙青袂南鄰伴，應怪我、精神都別。恨衰晚、春風意思，頓成羞怯。猶念橫斜性格。惱和靖吟魂，自來清絕。斜傍勁松，偷倚修篁，總是歲寒相識。綠陰結子當時意，到如今、芳心消歇。小橋夜，清愁倦陪澹月。
昭君怨
作者：高觀國（宋）

一棹莫愁煙艇。飛破玉壺清影。水濺粉綃寒。渺雲鬟。不肯凌波微步。卻載春愁歸去。風澹楚魂驚。隔瑤京。
杏花天
作者：高觀國（宋）

霽煙消處寒猶嫩。乍門巷、愔愔晝永。池塘芳草魂初醒。秀句吟春未穩。仙源阻、春風瘦損。又燕子、來無芳信。小桃也自知人恨。滿面羞紅難問。
杏花天
作者：高觀國（宋）

遠山學得修眉翠。看眉展、春愁無際。雨痕半溼東風外。不管梨花有淚。西園路、青鞋暗記。怕行入、鞦韆徑裡。一春多少相思意。說與新來燕子。
杏花天
作者：高觀國（宋）

花凝露溼燕脂透。是彩筆、丹青染就。粉綃帕入班姬手。舒捲清寒時候。春禽靜、來窺晴晝。問冷落、芳心知否。不愁院宇東風驟。日日嬌紅如舊。
杏花天
作者：高觀國（宋）

玉壇訊息春寒淺。露紅玉、嬌生靚豔。小憐鬢溼燕脂染。只隔粉牆相見。花陰外、故宮夢遠。想未識、鶯鶯燕燕。飄零翠徑紅千點。桃李春風已晚。
祝英臺近
作者：高觀國（宋）

擁紅妝，翻翠蓋，花影暗南浦。波面澄霞，蘭艇採香去。有人水濺紅裙，相招晚醉，正月上、涼生風露。兩凝佇。別後歌斷雲閒，嬌姿黯無語。魂夢西風，端的此心苦。遙想芳臉輕顰，凌波微步，鎮輸與、沙邊鷗鷺。
祝英臺近
作者：高觀國（宋）

一窗閒，孤燼冷，獨自個春睡。繡被薰香，不似舊風味。靜聽滴滴簷聲，驚愁攪夢，更不管、庾郎心碎。念芳意。一併十日春寒，梅花煞憔悴。懶做新詞，春在可憐裡。幾時挑菜踏青，雲沈雨斷，盡分付、楚天之外。
江城子
作者：高觀國（宋）

綠叢籬菊點嬌黃。過重陽。轉愁傷。風急天高，歸雁不成行。此去郎邊知近遠，秋水闊，碧天長。郎心如妾妾如郎。兩離腸。一思量。春到春愁，秋色亦淒涼。近得新詞知怨妾，無處訴，泣蘭房。
生查子
作者：高觀國（宋）

野泉春吐芽，泥溼隨飛燕。碧澗一杯羹，夜韭無人翦。玉釵和露香，鵝管隨春軟。野意重殷勤，持以君王獻。
生查子
作者：高觀國（宋）

芙蓉羞粉香，倚竹窺煙霽。眼帶楚波寒，骨豔春風醉。誰傳側帽情，想解遺鞭意。紅葉可憐秋，不寄相思字。
生查子
作者：高觀國（宋）

蓬萊一捻雲，徹骨龍涎染。風味韻而芳，笑語柔而婉。花嬌綠鬢寒，酒凝清歌怨。翠幄已煙濃，銀燭重休翦。
生查子
作者：高觀國（宋）

春籠雲潤香，露溼青蛟瘦。偷學漢宮妝，舞徹霓裳後。酥胸紫領巾，冰翦柔荑手。有意入羅囊，不肯成春酒。
生查子
作者：高觀國（宋）

飛花澹澹風，破暖疏疏雨。香潤玉階塵，翠溼紗窗霧。鈿箏離雁行，寶篋留釵股。惟有鳳樓魂，夜夜江南路。
生查子
作者：高觀國（宋）

香驚楚驛寒，瘦倚湘筠暮。一笛已黃昏，片月尤清楚。沈沈冰玉魂，漠漠煙雲浦。酸淚不成彈，又向春心聚。
解連環
作者：高觀國（宋）

露條菸葉。惹長亭舊恨，幾番風月。愛細縷、先窣輕黃，漸拂水藏鴉，翠陰相接。纖軟風流，眉黛淺、三眠初歇。奈年華又晚，縈絆遊蜂，絮飛晴雪。依依灞橋怨別。正千絲萬緒，難禁愁絕。悵歲久、應長新條，念曾系花驄，屢停蘭楫。弄影搖晴，恨閒損、春風時節。隔郵亭，故人望斷，舞腰瘦怯。
解連環
作者：高觀國（宋）

浪搖新綠。漫芳洲翠渚，雨痕初足。蕩霽色、流入橫塘，看風外漪漪，皺紋如縠。藻荇縈迴，似留戀、鴛飛鷗浴。愛嬌雲蘸色，媚日挼藍，遠迷心目。仙源漾舟岸曲。照芳容幾樹，香浮紅玉。記那回、西洛橋邊，裙翠傳情，玉纖輕掬。三十六陂，錦鱗渺、芳音難續。隔垂陽，故人望斷，浸愁萬斛。
燭影搖紅
作者：高觀國（宋）

別浦潮平，遠村帆落煙江冷。徵鴻相喚著行飛，不耐霜風緊。雪意垂垂未定。正慘慘、雲橫凍影。酒醒情緒，日晚登臨，淒涼誰問。行樂京華，軟紅不斷香塵噴。試將心事卜歸期，終是無憑準。寥落年華將盡。誤玉人、高樓凝恨。第一休負，西子湖邊，江梅春信。
憶秦娥
作者：高觀國（宋）

棲烏驚。隔窗月色寒於冰。寒於冰。澹移梅影，冷印疏欞。幽香未覺魂先清。無端勾起相思情。相思情。惱人無睡，直到天明。
憶秦娥
作者：高觀國（宋）

歌聲閒。蘭舟只隔芙蓉灣。芙蓉灣。扇搖波影，風捲雲鬟。餘音嫋嫋留餘歡。雙鴛飛處傳情難。傳情難。曲終人去，愁寄湖山。
清平樂
作者：高觀國（宋）

盤枝翦翠。葉葉西風意。吹上玉人云□底。無限新涼氣味。飄蕭露捲菸柔。絕憐不逐宮流。寄語多情宋玉，悲秋得似宜秋。
清平樂
作者：高觀國（宋）

春蒲雨溼。燕子低飛急。雲壓前山群翠失。煙水滿湖輕碧。小蓮相見灣頭。清寒不到青樓。請上琵琶絃索，今朝破得春愁。
更漏子
作者：高觀國（宋）

玉簫閒，清韻咽。人倚畫蘭愁絕。雲惱月，月羞雲。半溪梅影昏。恨春風，蕭散後。夜夜數殘更漏。情悄悄，思依依。天寒一雁飛。
東風第一枝
作者：高觀國（宋）

玉潔生英，冰清孕秀，一枝天地春早。素盟江國芳寒，舊約漢宮夢曉。溪橋獨步，看灑落、仙人風表。似妙句、何遜揚州，最惜細吟清峭。香暗度、照影波渺。春暗寄、付情雲杳。愛隨青女橫陳，更憐素娥窈窕。調羹雅意，好贊助、清時廊廟。羨韻高、只有松筠，共結歲寒難老。
東風第一枝
作者：高觀國（宋）

燒色回青，冰痕綻白，嬌雲先釀酥雨。縱寒不壓葭塵，應時已鞭黛土。東君入夜，怕預惱、詩邊心緒。意轉新，無奈吟魂，醉裡已題春句。香夢醒、幾花暗吐。綠睡起、幾絲偷舞。酒醅清惜重斟，菜甲嫩憐細縷。玉纖綵勝，願歲歲、春風相遇。要等得、明日新晴，第一待尋芳去。
攤破浣溪沙・山花子
作者：高觀國（宋）

嫋嫋天風響佩環。鵲橋有女夜乘鸞。也恨別多相見少，似人間。銀浦無聲雲路渺，金風有信玉機閒。生怕河梁分袂處，曉光寒。
浣溪沙
作者：高觀國（宋）

遮坐銀屏度水沈。障風羅幕皺泥金。日遲宮院靜愔愔。繁杏半窺紅日薄，小憐低唱綠窗深。試拈犀管寫春心。
水調歌頭
作者：魏了翁（宋）

落日下平楚，秋色到方塘。人間袢暑難耐，獨有此清涼。龍捲八荒霖雨，鶴閟十州風露。回薄水雲鄉。欲識千里潤，記取玉流芳。石蘭衣，江蘺佩，芰荷裳。箇中自有服媚，何必錦名堂。吸取玻璃清漲，喚起逍遙舊夢，人物儼相望。矯首望歸路，三十六虛皇。
賀新郎
作者：魏了翁（宋）

獨立西風裡。渺無塵、明河掛斗，碧天如洗。鳷鵲樓前迎風處，吹墮乘槎星使。弄札札、機中巧思。織就天孫雲錦段，尚輕陰、朱閣留纖翳。親為挽，天潢水。等閒富貴浮雲似。須存留、幾分清論，護持元氣。曾把古今興亡事，奏向前旒十二。雖去國、言猶在耳。念我獨兮誰與共，謾凝思、一日如三歲。夜耿耿，不皇寐。
水調歌頭
作者：魏了翁（宋）

溥露浸秋色，零雨濯湖弦。做成特地風月，管領老臞仙。雁落村間柸影，魚識橋邊柱杖，慮澹境長偏。祗恐未免耳，驚攪日高眠。龍握節，貂插案，鹿銜轓。於公元只餘事，所樂不存焉。手植藍田種子，無數階庭成樹，鬱郁紫生煙。富貴姑勿道，借問此何緣。
水調歌頭
作者：魏了翁（宋）

輕露淪殘暑，哉魄擬初弦。天台萬八千丈，中有紫霞仙。正理中樞舊武，卻憶鄰環昨夢，重上蜀青天。只守伯禽法，с野萬雲煙。錦川星，郎位宿，又移躔。為無結輩十數，踏遍蜀山川。人識紹興奉使，家有顯謨科約，慧命得公傳。從此造朝去，兩地亦青氈。
水調歌頭
作者：魏了翁（宋）

歲歲為公壽，著語不能新。自公持節北去，我亦有遐徵。坐我碧瑤洞府，被我石楠嘉蔭，冰柱向人清。待屈西風指，王事有期程。我嘗聞，由漢水，達河津。痴牛呆女會處，應有泛槎人。便向漢川東畔，直透銀河左界，去上白雲京。袖有傳婿研，我欲丐餘芬。
摸魚兒
作者：魏了翁（宋）

知年來、幾番拜疏。但言歸去歸去。問歸有底匆忙事，得恁陳情良苦。天未許。將花綬藻衣，為插儀庭羽。掉頭不顧。唸白發翁兒，本來天分，不是折腰具。從頭數。多少漢庭簪組。滔滔車馬成霧。爭如祖帳東門外，父子縹縹高舉。峨眉下、有幾許湖山，無著春風處。留君不住。但遠景樓前，追陪杖屨，莫忘卻、別時語。
朝中措
作者：魏了翁（宋）

沙堤除道火成城。換得午橋清。寒色般添酒令，野芳抵當鉶羹。松馨花氣，岸容山意，浦思溪情。誰記一時勝引，坐中喜得間平。
水調歌頭
作者：魏了翁（宋）

曾記武林日，歲上德星堂。相君襟度夷雅，容我少年狂。輦路昇平風月，禁陌清時鍾鼓，嗺送紫霞觴。回首十年事，解後袞衣鄉。古今夢，元一轍，謾千場。紛紛間較目睫，誰解識方將。霜落南山秋實，風捲北鄰夜燎，世事正匆忙。天意那可問，只願善人昌。
臨江仙
作者：魏了翁（宋）

曉色曨昒雲日澹，綽開坦坦長途。西寧太守問程初。梅梢迎候騎，柳樹困平蕪。九折邛峽渾可事，不妨叱馭先驅。平平豈是策真無。撫摩迂事業，細密鈍功夫。
水調歌頭
作者：魏了翁（宋）

人物正寥闊，有美萬夫望。七年填拊方面，幃幄自金湯。千尺玉龍銜詔，六尺寶靮照路，載績滿旗常。富貴姑勿道，難得此芬芳。嘗試看，今古夢，幾千場。人情但較目睫，誰解識方將。霜落南山秋實，風捲北鄰夜燎，世事正匆忙。海內知公者，只願壽而臧。
臨江仙
作者：魏了翁（宋）

怪見江鄉文物地，輕豪爭逐春妍。銀花斜□紫金鞭。千燈渾是淚，一笑不論錢。今歲遨頭窮相眼，繁華不學常年。只餘底事索人憐。詩書真氣味，農扈老風煙。
鷓鴣天
作者：魏了翁（宋）

日日春風滿範圍。海棠又發去年枝。月籠火樹更深後，露滴燕支曉起時。看不足，醉為期。宵征寧問角巾敧。一春好處無多子，不分西園掇取歸。
臨江仙
作者：魏了翁（宋）

腳踏西郊紅世界，才知春意分明。不須更說錦官城。春來遊冶騎，得得為渠停。停到花眠人且去，酒杯苦欲留行。直須醉飲到參橫。不因歌白雪，三日作狂酲。
柳梢青
作者：魏了翁（宋）

攛掇花枝，趲那天氣，一半春休。未分真休，平湖新漲，稚綠初抽。等閒作個扁舟。便都把、湖光卷收。世事元來，都緣本有，不在他求。
摸魚兒
作者：魏了翁（宋）

向江頭、幾回凝望，垂楊那畔舟才艤。江神似識東歸意。故放一篙春水。卻總被。三百里人家、祖帳連天起。且行且止。便為汝遲留，三朝兩日，如此只如此。還須看，世上憂端如蝟。一枰白黑棋子。肥邊瘦腹都閒事。畢竟到頭何似。當此際。要默識沈思，一著惺惺地。目前誰是。料當局諸公，斂容縮手，日夜待公至。
水調歌頭
作者：魏了翁（宋）

有匪碧巖使，長佩奏琅球。門前初暑才漲，一室淡於秋。簾卷峨眉煙雨，袖挾西川風露，滿眼綠陰稠。人物眇然甚，得似此風流。此何時，公猶滯，劍南州。分明憂在目睫，只恁付悠悠。未問人謀當否，須信天生賢哲，不只等閒休。努力崇明德，巨浸要平舟。
賀新郎
作者：魏了翁（宋）

漢使來何許。到如今、天邊又是，薰弦三度。見說山深人睡穩，細雨自催茶戶。向滴博、雲間看取。料得權奇空卻後，指浮雲、萬里追風去。跨燕越，抹秦楚。不妨且為斯人駐。正年來、憂端未歇，壯懷誰吐。頃刻陰晴千萬態，怎解綢繆未雨。算此事、誰寬西顧。待洗岷峨悽愴氣，為八荒、更著深長慮。間兩社，輔明主。
念奴嬌
作者：魏了翁（宋）

固陵江上，暮雲急、一夜打頭風雨。催送江船上水，笑指□山歸去。靴帽叢中，漁樵席上，總是安行處。惟餘舊話，為公今日拈取。見說家近岷山，翠雲平楚，萬古青如故。要把平生三萬軸，喚取山靈分付。廬阜嵩高，睢陽嶽麓，會與岷為伍。及時須做，鬢邊應未遲暮。
木蘭花慢
作者：魏了翁（宋）

怕年來年去，漸雅志、易華顛。嘆夢裡青藜，間邊銀信，望外朱轓。十年竟成何事，雖萬鍾、於我曷加焉。海上潮生潮落，山頭雲去雲還。人生天地兩儀間。只住百來年。今三紀虛過，七旬強半，四帙看看。當時只憂未見，恐如今、見得又徒然。夜靜花間明露，曉涼竹外晴煙。
滿江紅
作者：魏了翁（宋）

有美人兮，招不至、幾回凝佇。應只為、家山自好，不堪他顧。忙裡抽頭真得計，閒中袖手看成趣。念從前、出處總無心，天分付。雲冉冉，更吞吐。泉活活，無朝暮。與自家意思，一般容與。月壑曉寒垂葉露，風窗午睡連山雨。看蒼顏、白髮兩閒人，摩今古。
滿江紅
作者：魏了翁（宋）

宇宙中間，還獨笑、誰疏誰密。正從容行處，山停川溢。鍾鼎勒銘模物象，山林賜路開行蓽。要不如、胸次祗熙熙，無今昔。便百中，穿牙戟。怕六鑿，生虛室。為幽香小佇，旋供吟筆。人事未須勞預慮，天公渾不消餘力。看雨餘、雲卷約簾旌，明紅日。
鷓鴣天
作者：魏了翁（宋）

尚憶都門祖帳時。重來動是十年期。雲拖暮雨留行色，露挾秋涼入酒卮。湖上雁，水邊犀。未須矯首嘆來遲。北風滿地塵沙暗，宣室方勞丙夜思。
滿江紅
作者：魏了翁（宋）

秋意冷然，對宇宙、一尊相屬。君看取、都無凝滯，天機純熟。水拍池塘鴻雁聚，露濃庭畹芝蘭馥。笑何曾、一事上眉頭，縈心曲。興不淺，船明玉。人更健，巾橫幅。問人間底處，升沉遲速。氣壓暗巖虹半吐，眼明平楚雲相逐。但年年、屈指問西風，篘新醁。
鷓鴣天
作者：魏了翁（宋）

月落星稀露氣香。煙銷日出曉光涼。天東扶木三千丈，一片丹心似許長。淇以北，洛之陽。買花移竹且迷藏。九重閶闔開黃道，未信低迴兩鬢霜。
滿江紅
作者：魏了翁（宋）

湖水平漪，與我意、一般容與。任多少、雙鳧乘雁，落花飛絮。露冷雲寒煙外竹，霜明日潔梅邊路。怪天隨、人意作陰晴，無非數。方寸地，圖書府。老太史，親分付。況身名四海，未為不遇。用舍行藏皆有命，時來將相還須做。且閒中、袖手閱時人，摩今古。
虞美人
作者：魏了翁（宋）

許時閉戶間疏散。風月無人管。自從陽律一番新。又把前回風月、送西鄰。浮雲富貴非公願。只願公身健。更教剩活百來年。此老終須不枉、在人間。
醉落魄・一斛珠
作者：魏了翁（宋）

無邊春色。試從漢諭堂邊覓。兒前上壽孫扶掖。九十娘娘，身是五朝客。眼前富貴渾閒歷。箇中真樂天然的。兒孫強勸持餘瀝。娘道休休，明日兒生日。
水調歌頭
作者：魏了翁（宋）

古說士夫郡，猶欠殿頭魁。記曾分付公等，行矣勉之哉。世事弈棋無定，甲子循還復爾，不免且低迴。人物價自定，萬事付銜杯。試與公，同握手，上春臺。繁紅麗紫何限，轉首便塵埃。欲識化工定處，須向報秋時節，未用較先開。休道屋猶矮，卿相箇中來。
臨江仙
作者：魏了翁（宋）

天為西南分八使，更分四道蕃臣。爭如齒宿綵衣新。親年開百歲，又見子生孫。一度平反供一笑，無邊桃李皆春。便歸天上極恩榮。為君圖壽母，去年曾以壽母圖為獻。更看太夫人。
鷓鴣天
作者：魏了翁（宋）

遙想庭闈上壽時。芝蘭玉樹儼成圍。問娘鼎鼎修何行，一樣都生及第兒。春淡沲，日熹微。兩頭娘子玉東西。一杯更為諸孫壽，子舍新來恰上楣。
柳梢青
作者：魏了翁（宋）

記得年年。阿奴碌碌，常在眼前。彩舫吳天，錦輪蜀地，閱盡山川。今年苦戀家園。便咫尺、千山萬山。但想稱觴，三荊樹下，叢桂堂邊。
謁金門
作者：魏了翁（宋）

那復有。氣味醲於春酒。猶向故鄉懷印綬。相過何日又。吐出心腸錦繡。問我阿孃依舊。娘亦祝君如柏壽。相看霜雪後。
清平樂
作者：魏了翁（宋）

藍田玉種。為我酬清供。香壓冰肌猶怕重。更倩留仙群捧。看花美倩偏工。舉花訊息方濃。此笑知誰領解，無言獨倚東風。
清平樂
作者：魏了翁（宋）

誰分天種。來上花鬘供。綠葉素雲姿雅重。那得愁心頻捧。他花自是無工。不關香淡香濃。才問為誰含笑，盈盈靴面敧風。
臨江仙
作者：魏了翁（宋）

雙荔堂前呼大撇，蚪枝看取垂垂。帝憐塵土著冰姿。故教凍雨過，浴出萬紅衣。綠幄赬圓高下處，中含玉色清夷。涴人應笑太真肥。破除千古恨，須待謫仙詩。
浣溪沙
作者：魏了翁（宋）

曉鏡搖空髻聳丫。夜盤承露掌分叉。翠芳綽約總無華。欲往從之空悵望，潛雖伏矣莫藏遮。淤泥深處瑞蓮花。
浣溪沙
作者：魏了翁（宋）

一日嘉名萬口傳。都憑新樂播芳鮮。非關呈瑞作人妍。地褊不妨金步穩，境幽生怕鼓聲填。餘尊相與重留連。
浣溪沙
作者：魏了翁（宋）

密葉留香護境天。好風時雨媚清漣。亭亭雙秀倚湖弦。造化曾居公掌握，呈祥寧許百花先。聊佔棣萼蒂芳連。
浣溪沙
作者：魏了翁（宋）

試問伊誰若是班。二喬銅雀鎖孱顏。千年痕露尚餘潸。羞向眼前供嫵媚，獨於靜處愜幽嫻。人情多少逐河間。
賀新郎
作者：魏了翁（宋）

只記來時節。又三年、朱煒過了，恰如時霎。獨立薰風蒼涼外，笑傍環湖花月。多少事、欲拈還輟。扶木之陰三千丈，遠茫茫、無計推華髮。容易過，三十八。此身待向清尊說。似江頭、泛乎不繫，扁舟一葉。將我東西南北去，都任長年旋折。風不定、川雲如撇。惟有君恩渾未報，又故山、猿鶴催歸切。將進酒，緩歌闋。
滿江紅
作者：魏了翁（宋）

物象芸芸，知幾許、功夫來格。更時把、荷衣芰制，從容平熨。雲淡天空詩獻狀，竹深花靜機藏密。對窗前、屏岫老儀刑，真顏色。商古道，誰儔匹。評今士，誰鈞敵。向平舟問雁，久間霜翮。枰上舉棋元不定，磨邊旋蟻何曾息。儻天公、有意要平治，饒華髮。
念奴嬌
作者：魏了翁（宋）

修姱人物，元如許、誰把屏星留卻。弄破峨眉山月影，似作平分訊息。卷霧名譚，翳雲長袖，未稱三池客。且然袖手，人間煩暑方劇。分手未見前期，風前耿耿，目斷斜陽角。亦欲乘風歸去也，問訊故山猿鶴。紞鼓催雞，揮弦送雁，轉首成乖各。願加飡飯，書來頻寄新作。
賀新郎
作者：魏了翁（宋）

久向閒邊著。對滄江、煙輕日淡，雨疏雲薄。一片閒心無人會，獨倚團團羊角。便舍瑟、鏗然而作。容室中間分明見，暮鳶飛、不盡天空闊。青山外，斷霞末。看來此意無今昨。都不論、窮通得失，鎮長和樂。此道舒之彌八極，卷卻不盈一握。但長把、根基恢拓。將相時來皆可做，似君家、祖烈彌關洛。康國步，整戎略。
鵲橋仙
作者：魏了翁（宋）

銀潢濯月，金莖團露，一日清於一日。昨宵雲雨暗河橋，似劃地、不如今夕。乘查信斷，搘機人去，誤了橋邊訊息。天孫問我巧何如，正為怕、不曾陳乞。
水調歌頭
作者：魏了翁（宋）

促織誰遣汝，唧唧不能休。攬衣起觀，四顧河漢淡如油。露下南山薈蔚，風抹西湖菱芰，客感浩悠悠。尚此推不去，歲壽兩公侯。自侯歸，閒日月，幾春秋。東方千騎，何事白首去為州。會有葛公清侶，攜上神仙官府，玉案侍前旒。卻袖經綸手，歸伴赤松遊。
八聲甘州
作者：魏了翁（宋）

自王家無怨住襄城，世總生賢。似謝階蘭玉，馬庭梧竹，一一堪憐。富貴關人何事，且問此何緣。又踏前朝腳，領蜀山川。點檢重關複閣，尚甘棠匝地，喬木參天。中興規畫，父老至今傳。六十年、山河未改，只芳菲、不斷緊相聯。相將又，參陪宰席，還似當年。
賀新郎
作者：魏了翁（宋）

此別情何限。最關情、一林醒石，重湖賓雁。幾度南樓攜手上，十二闌干憑暖。肯容我、樽前疏散。底事匆匆催人去，黯西風、別恨千千萬。截不斷，整仍亂。三年瞥忽如飛電。記從前、心情雙亮，意詞交劃。千古黎蘇登臨意，人道於今重見。又分付、水流冰冸。滿腹餘疑今誰問，上牛頭、淨拭乾坤眼。聊爾耳，恐不免。
賀新郎
作者：魏了翁（宋）

多少龍頭客。數從前、何官不做，清名難得。萬里將旜歸報漢，青鎖還應催當夕。又一葉、扁舟去國。許史廬前車成霧，未如公、正怕雲霄逼。留不盡，二三策。一聲千里樓前笛。遏天涯、浮雲不斷，鎮長秋色。試上層樓分明看，無數水遙山碧。問此意、有誰曾識。獨抱孤衷蒼茫外，滿闌干，都是長安日。終有待，佐皇極。
虞美人
作者：魏了翁（宋）

一年一度屠蘇酒。老我驚多又。明年豈是更無年。已是虛過、三十八年前。世間何物堪稱好。家有斑衣老。相期他日早還歸。怕似瞻由、出處不曾齊。
念奴嬌
作者：魏了翁（宋）

岸容山意，隨春好，人在春風獨立。立盡閒雲來又去，目斷一天紅日。豈不懷歸，於焉信宿，此意無人識。只看鬢髮，絲絲都為人白。風露正滿人間，齁齁睡息，渾不知南北。要上南山披薈蔚，誰是同心相覓。天運無窮，事機難料，只有儲才急。願公壽考，養成元祐人物。
朝中措
作者：魏了翁（宋）

天公只解作豐年。不相冶遊天。小隊春旗不動，行庖晚突無煙。吟須拈斷，寒爐撥盡，雁自天邊。喚起主人失笑，寒灰依舊重然。
洞庭春色・沁園春
作者：魏了翁（宋）

花帽簷行，寶釵梁畔，還是上元。看去年芳草，如今又綠，當時皓月，此夕仍圓。節序驅人人不解，道歲歲年年都一般。看承處，有燭龍照夜，鐵鳳連天。東風不知倦客，又吹向樓閣山巔。任管絃鬧處，詩豪得志，綺羅香裡，俠少當權。客與溪翁無一事，但隨俗簪花含笑看。無限意，更醉騎花影，飽看豐年。
鷓鴣天
作者：魏了翁（宋）

春漏逢歡恐不深。銀花火樹粲成林。酒中和樂無窮味，燭裡光明一寸心。金馬朔，玉堂尋。風流文獻未如今。連宵坐我東風裡，春滿肝脾月滿襟。
念奴嬌
作者：魏了翁（宋）

劉郎初度隨春到，尚記綵衣春立。又上夫人千歲壽，相望不爭旬日。琴瑟儀刑，山河態度，長是春風識。都將和氣，蒸成滿院紅白。我被五斗紅陳，三升官酒，驅到郪城北。解後相逢同一笑，此會幾年難覓。寶蠟燒春，花光縞夜，未放觥籌急。天然真樂，儻來知是疣物。
玉樓春
作者：魏了翁（宋）

射洪官酒元曾醉。又六十八年重至。長江驛畔水如藍，也應似、向人重翠。人生豈必高官貴。願長對、詩書習氣。陶家髻子作賓筵，有如個、嘉賓也未。
賀新郎
作者：魏了翁（宋）

誰主誰為客。嘆人生、別離容易，會逢難得。省戶高門十年夢，瞥忽渾如昨夕。風不定、亂雲飛急。本自無心圖富貴，也元知、富貴無緣逼。且還我，兔園策。誰知一曲柯亭笛。向天涯、依然解後，長安本色。怪我阿奶今老眼，已是看朱成碧。但猶記、黃裳曾識。多謝殷勤無以報，願阿奶、長健如今日。送公子，上霄極。
洞仙歌
作者：魏了翁（宋）

人生一世。如此元如此。造化都從起時起。看庭前桃李，弄蕊開花，還又看，一度成陰結子。母壽親認取，葉葉枝枝，一氣分來結成底。更得故人書，遺我新詞，把寸心、分明指似。信過眼、浮華幾何時，剩培植根心，等閒千歲。
西江月
作者：魏了翁（宋）

曾記劉安雞犬，誤隨鼎灶登仙。十年塵土涴行纏。怪見霞觴頻勸。會合元非擇地，乖逢寧得非天。婦聞風月正б娟。親潑床頭醅面。
念奴嬌
作者：魏了翁（宋）

夢中猶記，來時路、五馬踟躕攢立。江北城南春澹沲，山鎖一天晴日。伊軋徵車，徊徨去意，只有東風識。如今還在，誰人伴我浮白。天外一曲陽春，依然有腳，來到萱堂北。不是奇情雙照亮，肯寄鱗鴻相覓。酒引曹醇，歌翻楚調，觸撥歸心急。醉魂時繞，鶯花世界風物。
水調歌頭
作者：魏了翁（宋）

人道三十九，歲暮日斜時。兒今如許，才覺三十九年非。昨被玉山樓取，今仗牛山挽住，役役不知疲。自己未能信，漫仕亦何為。亦何為，應自嘆，不如歸。問歸亦有何好，堂上彩成圍。上下東岡南陌，來往北鄰西舍，逖地看兒啼。富貴適然耳，此樂幾人知。
蝶戀花
作者：魏了翁（宋）

早歲騰身隮輦路。秋月春風，只作渾閒度。手挾雷公驅電母。袖中雙劍蛟龍舞。如此壯心空浪許。四十明朝，忍把流年數。又過一番生日去。壽觴羞對親朋舉。
醉蓬萊
作者：魏了翁（宋）

又一番雨過，倚閣炎威，探支秋色。前度劉郎，為故園一出。黃髮絲絲，赤心片片，儼中朝人物。詩裡香山，酒中六一，花前康節。倦客才歸，新亭恰就，萱徑蔭濃，卜林香發。尊酒相逢，看露花風葉。躍躍靜神，生生意思，入眼渾如滌。更祝天公，收回積潦，放開晴日。
江城子
作者：魏了翁（宋）

水花湖蕩翠連天。記年年。甚因緣。鬥鴨闌干，雲霧踏青妍。人似風流唐太白，披紫綺，臥青蓮。如今別思浩如川。欲騰騫。隔風煙。月到天心，人影在長編。只有此身飛不去，翔雁側，狎鷗邊。
賀新郎
作者：魏了翁（宋）

千里樓前客。數從前、幾般契分，更誰同得。尚記流鶯催人去，又見莎雞當夕。嘆天運、相煎何急。幸自江山皆吾土，被南薰、吹信還相逼。臨大路，控長策。向來風月蘇家笛。問天邊、玉堂何似，黃岡秋色。萬事無心隨處好，風定一川澄碧。些個事、非公誰識。我亦年來知此意，但聰明、不及於前日。誰為我，指無極。
滿江紅
作者：魏了翁（宋）

許大才名，知幾許、功夫做得。獨自殿、三朝耆舊，巋然山立。出處只從心打當，去留不管人忻戚。抱孤衷、脈脈倚秋風，無人識。龍可養，凡鱗匹。鸞可摯，凡禽敵。便翩然歸作，玉龍仙客。枰上舉棋元不定，磨邊旋蟻何曾息。儻天公、有意要平治，須華髮。
江城子
作者：魏了翁（宋）

一襟滿貯梓城春。笑聲頻。筆揮銀。自有江山，長是管將迎。不似如今歸去客，雲外步，水邊身。蕭然今代傑魁人。混光塵。越精神。不把浮雲，軒冕拂天真。化洽堂邊應創見，人物舊，榜顏新。
江城子
作者：魏了翁（宋）

如公何地不陽春。往來頻。醉傾銀。聞道河陽，童稚正歡迎。移向德威堂上著，疑潞國，是前身。行人還又送行人。夜無塵。對丰神。自古心知，別語轉情真。須信人生歸去好，三徑舊，四時新。
江城子
作者：魏了翁（宋）

西來紫馬倦行春。上書頻。闕排銀。願聽臣歸，子舍便將迎。又為老臣全晚節，關教化，系臣身。帝心終眷老成人。想音塵。倍留神。且把閒風，淡月與全真。出處如公都有數，今古夢，幾番新。
江城子
作者：魏了翁（宋）

與君同醉梓州春。不辭頻。漏更銀。尚記梅時，出郭喜相迎。又對西風斟別酒，雲過眼，月分身。儻來官職不關人。等微塵。苦勞神。更向中間，謾說假和真。只有交朋關分義，無久近，與陳新。
鷓鴣天
作者：魏了翁（宋）

公在春官我已歸。公來東蜀我居西。及公自遂移潼日，正我由潼使遂時。如有礙，巧相違。人生禁得幾分飛。只祈彼此身長健，同處何曾有別離。
木蘭花慢
作者：魏了翁（宋）

記北人騎屋，看龍首、許仲元。自擁節來歸，持荷直上，誰與爭先。好官到頭做徹，些兒欠缺便徒然。我愛慶元龍首，當春不逐時妍。人生天地兩儀間。且住百來年。數初度庚寅，未來甲子，儘自寬閒。太平竟須公等，終不成、造物謾生賢。拓取面前路徑，著身常要平寬。
木蘭花慢
作者：魏了翁（宋）

記薰風殿上，曾當暑、侍君王。看絳服臨軒，白袍當殿，流汗翻漿。今年詔書催發，趁槐庭、初夏午陰涼。瘦馬行時臘雪，疊猿啼處年光。大科異等士之常。難得姓名香。嘆陋習相承，駒轅垂耳，麟楦成行。平生學為何事，到得時、遇主忍留藏。看取杏花歸路，身名渾是芬芳。
木蘭花慢
作者：魏了翁（宋）

問梅花月裡，誰解唱、小秦王。向三疊聲中，蘭橈荃棹，桂醑椒漿。明朝濮渝江上，對暮雲、平野北風涼。準擬八千里路，破除九十春光。硯涵槐影漾旗常。披拂御爐香。念人世難逢，玉階方寸，陛楯顏行。休言舉人文字，系一生、窮達與行藏。凡卉都隨歲換，幽蘭不為人芳。
西江月
作者：魏了翁（宋）

一段同雲似練，更無剩幅間邊。玉娥不怕五更寒。剪就飛花片片。酒裡吟邊競爽，枝頭枝底爭妍。入春無物不芳鮮。只我依然顏面。
減字木蘭花
作者：魏了翁（宋）

新符舊曆。交割新年餘七日。誰識春華。元住東川太守家。一年一曲。擬盡形容無可祝。願似庭梅。長向春風伴斗魁。
滿江紅
作者：魏了翁（宋）

見說新來，把閒事、都齊閣束。日用處、渾無凝滯，天機純熟。簾卷春風琴靜好，庭移曉日蘭芬馥。笑可曾，些子上眉頭，縈心曲。吞宇宙，船明玉。批風月，詩成軸。問人間底處，升沈榮辱。與我言兮雖我願，不吾以也吾常足。但年年、先後放燈時，篘新醁。
海棠春令・海棠春
作者：魏了翁（宋）

東君慣得花無賴。看不盡、冶容嬌態。擬傍小車來，又被輕陰紿。陰晴長與隨人改。且特地、留花相待。榮悴故尋常，生意長如海。
臨江仙
作者：魏了翁（宋）

自有天然真富貴，本來不為人妍。謹將醉眼著繁邊。更擎高燭照，驚攪夜深眠。花不能言還自笑，何須有許多般。滿空明月四垂天。柳邊紅沁露，竹外翠微煙。
朝中措
作者：魏了翁（宋）

玳筵綺席繡芙蓉。客意樂融融。吟罷風頭擺翠，醉餘日腳沈紅。簡書絆我，賞心無託，笑口難逢。夢草閒眠暮雨，落花獨倚春風。
臨江仙
作者：魏了翁（宋）

去歲玉堂山下住，母旁後弟前哥。今年作縣古松坡。靜參朱祭酒，間印馬頭陀。去路更無山隔斷，春風跋馬經過。不妨緩轡盡婆娑。願申臨別語，長使得天多。
柳梢青
作者：魏了翁（宋）

昨夕相逢。煙苞沁綠，月豔羞紅。旭日生時，初春景裡，太極光中。別來三日東風。已非復、吳中阿蒙。須信中間、陰陽大造，雨露新功。
小重山
作者：魏了翁（宋）

養得兒男百不中。年年隨舉子，踏春風。壽觴庭院燕泥融。將雛處、長是半西東。移孝便為忠。兒行雖在遠，母心同。若將一念答天公。歸來拜，也勝橘雙紅。
南柯子・南歌子
作者：魏了翁（宋）

暮雨收塵馬，薰風起籜龍。夜涼人鎖武成宮。卻憶親旁、壽餅薦油蔥。誰錫詩人類，應晞穎谷封。兒行雖遠母心通。觸撥今宵、夢逐彩雲東。
眼兒媚
作者：魏了翁（宋）

夢魂不踏正牙班。直作五雲閒。簡編真樂，壎篪雅韻，菽水清歡。都將瞥忽榮華事，春夢曉雲看。只期他日，實願受用，大耐高官。
眼兒媚
作者：魏了翁（宋）

不居上界列仙班。梅隱寄幽閒。玉堂雲曉，玉珍雨夜，總是真歡。如兄才譽居人上，鵬路正看看。只祈兄弟，長隨母健，不愛高官。
洞仙歌
作者：魏了翁（宋）

壽觴庭戶，正柳明桃炫。擬斫江魚膾銀線。被春風吹入，花錦城中、惟有夢，時到輕軒翠幰。歸來春已過，桃柳成陰，但喜庭闈鎮強健。更得故人書，遺我瑰詞，應重記、去年相見。望白鶴朱霞杳難攀，謾芳草如煙，青青河畔。
鷓鴣天
作者：魏了翁（宋）

夫子同年第太常。偶然二內亦同鄉。其間更有真同處，道義場中無別香。花入思，繡為腸。不妨冬月作重陽。家人但歉今年會，猶欠腰金與鞠黃。
滿江紅
作者：魏了翁（宋）

彼美人兮，不肯為、時人妝束。空自愛、北窗睡美，東鄰醅熟。不道有人成離索，直教無計分膏馥。望鶴飛、不到暮雲高，闌干曲。駒在谷，人金玉。盤在陸，人寬軸。笑吾今何苦，耐司空辱。應為嗷嗷烏反哺，真成落落蛇安足。到梓州、舊事上心來，呼杯醁。
眼兒媚
作者：魏了翁（宋）

北風不競帝師班。雨足桔槔閒。且容湖使，靜中藏拙，忙裡偷歡。一枰黑白終何若，未可目前看。自量愚分，不堪世用，只稱田官。
洞庭春色・沁園春
作者：魏了翁（宋）

四十之年，頭顱如此，豈不自知。正東家尼父，嘆無聞日，鄹人孟子，不動心時。顧我未能真自信，算三十九年渾是非。隨祿仕，便加齊卿相，於我何為。人間鬱蒸難耐，誰借我五萬蒲葵。上玉臺百尺，天連野□，□樓千里，江射晴暉。此意分明誰與會，但時把瑤笙和月吹。吾歸矣，有鴻相與和，鶴自由飛。
水調歌頭
作者：魏了翁（宋）

凍雨洗煩濁，烈日霽威光。逸人去作太守，旗志倍精芒。莎外馬蹄香溼，柳下旟陰晨潤，景氣踏蒼蒼。夾道氣成霧，我獨犯顏行。對顏行，斟尾酒，點頭網。請君釂此，更伴頃刻笑譚香。為問錦屏富貴，孰與熙寧諫議，千古蔚儀章。世道正頹靡，此意儻毋忘。
洞庭春色・沁園春
作者：魏了翁（宋）

安石聲名，買臣富貴，我不敢知。謾揚州泛泛，浮湛隨水，閶門軌軌，開闔從時。滿目浮榮何與我，只贏得一場閒是非。誠知此，問不歸何待，不飲胡為。巖松澗篁易老，應只能、采菽烹葵。看風沙漠漠，未清紫邏，煙雲冉冉，時露晴暉。誰喚當年劉越石，為攜取胡笳乘月吹。吾無用，但寤言獨宿，奮不能飛。
鷓鴣天
作者：魏了翁（宋）

內貴何妨知我希。芳蓀紐佩石蘭衣。不教塵外專雲壑，準向人間駕使騑。憂國夢，繞端闈。靜言思奮不能飛。時因風雨思疇昔，嘆兩蘇公盍不歸。
水調歌頭
作者：魏了翁（宋）

桃李眩春晝，松柏傲霜時。春妍不必皆是，晚秀未為非。畫斧河邊瘴霧，叱馭關前險阻，馬竭復人疲。胡不效儕等，趣取好官為。居之安，於胥樂，詠而歸。氈裘鴂舌成市，書史儼相圍。月淡秋亭烽影，日靜春齋鈴索，未聽杜鵑啼。美酒無深巷，莫道不吾知。
小重山
作者：魏了翁（宋）

開漢江山落手中。滿門花粲闌，錦蒙戎。與人和氣樂融融。應憐我，留滯劍南東。風味兩文忠。恍如疇昔夜，一尊同。如今海內幾劉公。覘天意，猶在笑顏紅。
臨江仙
作者：魏了翁（宋）

閒放樓前千里目，天邊雲大如囤。秋風入帽露華新。無端憂國夢，應到守封臣。舊弼如今都有幾，長教燕坐申申。折楊笑面背陽春。憂酲頭欲雪，濁夢肺生塵。
水調歌頭
作者：魏了翁（宋）

三十作龍首，四十珥貂蟬。幡然攜取名節，錦繡蜀山川。攬轡扶桑初曉，飲馬咸池未旰，來日盡寬閒。茲事亦云足，所樂不存焉。女垂髫，兒分鼎，婦供鮮。尊章青鬢未改，和氣玉生煙。造物猶嫌缺陷，要啟公侯袞袞，又畀賈嘉賢。公更厚封植，自古有豐年。
臨江仙
作者：魏了翁（宋）

七夕長留河漢女，重陽又屬騷人。只餘八八號佳辰。中和無與擬，摏作一家春。俗事縈人何日了，隨緣女嫁男婚。卻將不繫自由身。閒中書日月，隨處弄兒孫。
賀新郎
作者：魏了翁（宋）

舊日重陽日。嘆滿城，闌風去雨，寂寥蕭瑟。造物翻騰新機杼，不踏詩人陳跡。都掃蕩、一天雲物。挾客憑高西風外，暮鳶飛、不盡秋空碧。真意思，浩無極。糕詩酒帽茱萸席。算今朝、無誰不飲，有誰真得。子美不生淵明老，千載寥寥佳客。無限事、欲忘還憶。金氣高明弓力勁，正不堪、回首南山北。誰弋燕，問訊息。
阮郎歸
作者：魏了翁（宋）

西風吹信趣徵鞍。日高鴻雁寒。稻粱啄盡不留殘。儂歸阿那邊。無倚著，只蒼天。將心何處安。長教子駿滿人間。猶令儂意寬。
浣溪沙
作者：魏了翁（宋）

驪駒未撤客乘鞍。徵鞭搖晚寒。雁邊酲夢角驚殘。關山斜日邊。求道地，託恩天。人情久亦安。轉移都在笑顰間。鄙夫應也寬。
浣溪沙
作者：魏了翁（宋）

雲外群鴻逐稻粱。獨乘下澤少遊鄉。赤心片片為人忙。俗事縈纏何日了，自身活計孰為長。閉門書卷聖賢香。
沁園春
作者：魏了翁（宋）

惠我田疇，拯民水火，春滿蜀東。更山連睥睨，長蛇隱霧，紅移略約，睢霓橫空。人臥流蘇行席上，公心事夕闌晨枕中。長自苦，算無人識得，只有天公。天教百般如願，也應是、天眼惺憁。看田間泥飲，門無夜打，水濱廬處，戶有朝舂。擬上公堂，稱兕爵酒，未抵人間春意濃。無可願，願城池永與，公壽無窮。
水調歌頭
作者：魏了翁（宋）

宇宙一大物，掌握付諸人。人心不滿方寸，坱北浩無垠。或者寒蟬自比，不爾禿犀貽笑，齪齪竟何成。胡不引賢者，相與共彌綸。未如何，嘗試使，問蒼旻。四時迭起代謝，有屈豈無伸。昨夜伶倫聲裡，一氣排陰直上，陽德與時新。道長自今日，持此慶生申。
眼兒媚
作者：魏了翁（宋）

乃翁表裡玉無瑕。渾是得天多。一生受用，不完全處，都補填他。郎君心念和平處，似得十分家。天何以報，重重印字，滴滴簷窠。
烏夜啼
作者：魏了翁（宋）

不肯呈身覓舉，那能隨俗為官。梅花寒颭書窗月，一味漂陽酸。梅里無邊春事，書中千古遐觀。鄰翁不識清閒樂，驚見滿堂歡。
虞美人
作者：魏了翁（宋）

無端嫁得龍頭客。富貴長相迫。雲深碧落記驂鸞。又逐東方千騎、到人間。婦前百拜兒稱壽。季也參行酒。最憐小女太憨生。約住兩頭娘子、索新聲。
浪淘沙
作者：魏了翁（宋）

老眼靜中看。知我其天。紛紛得失了無關。花柳乾坤春世界，著我中間。世念久闌珊。隨寓隨安。人情猶望袞衣還。我願時清無一事，盡使公閒。
浪淘沙
作者：魏了翁（宋）

鶴外倚樓看。雲颭晴天。天高雞犬礙雲關。掉臂雙仙留不徹，還任人間。客佩振珊珊。來賀平安。年年直待卷燈還。似是天公偏著意，佔破春閒。
木蘭花令
作者：魏了翁（宋）

兒前捧勸孫扶掖。共慶賀、娘娘七帙。此杯不比尋常，百年間、才是省陌。眼前彩繡成行立。已應是、天公偏惜。何須剩覓長年，且只消、一百二十。
醉落魄・一斛珠
作者：魏了翁（宋）

才難如此。一門生許奇男子。長公更是惺惺底。千百年間，一寸心為紙。人知公在詩書裡。天知公在詩書外。人間百順由公起。公把無心，總備人間事。
小重山
作者：魏了翁（宋）

風雨移春醉夢中。忽然吹資訊，墮瀘戎。青煒風物換朱融。吾歸矣，家在月明東。公等為人忠。年年稱母壽，一尊同。恨無佳句可酬公。相期意，滴滴小槽紅。